**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága

 *A határozati javaslatot törvényességi*

 *szempontból megvizsgáltam:*

 */: Dr. Károlyi Ákos :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2017. március 2-i ülésére**

**Javaslat óvodák működésével összefüggő döntések meghozatalára**

**I.**

Szombathely Megyei Jogú Város Közgyűlésének 452/2015. (XII.10) Kgy. számú határozatának megfelelően az Országos Horvát Önkormányzat 2016. szeptembere óta Miroslav Krleža Horvát Óvoda, Általános Iskola, Gimnázium és Kollégium tagóvodájaként horvát nemzetiségi nevelést folytató kétnyelvű óvodát működtet Szombathelyen a Gyermekek Házában (Szombathely, Jászai M. u.4.).

Korábban a Szombathelyi Mesevár Óvoda egy csoportjában folyt horvát nemzetiségi óvodai nevelés, azonban a fent említett, újonnan létrehozott horvát nemzetiségi nevelést folytató kétnyelvű óvodában íratták be a szülők a gyermekeket. Jelenleg a Mesevár Óvodában nincs horvát nemzetiségi nevelés.

Az Országos Horvát Önkormányzat Szombathely Megyei Jogú Város Önkormányzatánál - a nemzeti köznevelésről szóló 2011. évi CXC. törvény (a továbbiakban. Nkt.) 74. § (2) bekezdése alapján - az óvodai nevelésre vonatkozóan megállapodás megkötését kezdeményezte horvát nemzetiségi óvodai nevelés ellátása érdekében.

Az Nkt.2. § (3) bekezdése arról rendelkezik, hogy köznevelési intézményt az állam, a törvény keretei között nemzetiségi önkormányzat, egyházi jogi személy, vallási tevékenységet végző szervezet, továbbá más szervezet vagy személy alapíthat és tarthat fenn, ha a tevékenység folytatásának jogát - jogszabályban foglaltak szerint - megszerezte. Az Nkt. 74. § (2) bekezdése alapján az óvodai nevelésről a települési önkormányzat intézmény alapítása és fenntartása vagy köznevelési szerződés révén gondoskodik.

A Vas Megyei Kormányhivatal és a Magyar Államkincstár értelmezése alapján a köznevelési szerződés kifejezést az Nkt. 31. § (2) bekezdés e) pontja települési önkormányzatok között nem értelmezi. Előzőekre tekintettel az óvodai feladatok ellátására, a köznevelési szerződésre irányadó szabályoknak megfelelő tartalommal feladatellátási megállapodás megkötésére van lehetőség.

A feladat-ellátási megállapodás értelmében az Országos Horvát Önkormányzat óvodai ellátást biztosít Szombathely azon óvodás korú gyermekei számára, akikre a törvényes képviselőjük horvát nemzetiségi óvodai nevelést igényel. A megállapodás költségvetési előirányzatot nem igényel.

Az Országos Horvát Önkormányzat és Szombathely Megyei Jogú Város Önkormányzata között kötendő feladat-ellátási megállapodás az előterjesztés 1. számú mellékletét képezi.

**II.**

Az óvodák alapító okirata tartalmazza, hogy az intézmény milyen körben jogosult a sajátos nevelési igényű gyermekek ellátására. A Szombathelyi Maros Óvoda alapító okiratában az autizmus spektrum zavarral küzdő gyermekek ellátása nem szerepel. Az óvoda szívesen ellátja ezt a feladatot is, amennyiben az alapító okiratban szerepel. Ezen feladat ellátása nem jelent többletköltséget.

A Szombathelyi Mesevár Óvoda alapító okirata tartalmazza a nemzetiséghez tartozók óvodai nevelését.

Szombathely Megyei Jogú Város Önkormányzata és az Országos Horvát Önkormányzat között - a Közgyűlés döntése alapján – megkötött feladatellátási megállapodás szerint azoknak a szombathelyi gyermekeknek, akiket a törvényes képviselő az Országos Horvát Önkormányzat által fenntartott szombathelyi óvodába írat be, horvát nemzetiségi óvodai ellátást biztosít.

A fentiek alapján a Mesevár Óvoda alapító okiratából törölni kell a nemzetiségi nevelés feladatot.

Narda Község Önkormányzatával kötött – a kötelező óvodai nevelésről szóló - feladatellátási megállapodás megszűnt, így a Mesevár Óvoda alapító okiratából ezen feladat is törlésre kerül.

Tájékoztatom a Tisztelt Közgyűlést, hogy [az államháztartásról szóló 2011. évi CXCV. törvény 8/A. § (2) bekezdése és 11. § (7) bekezdése, valamint 111. § (26) bekezdése értelmében 2015. január 1-jétől az alapító, módosító és megszüntető okiratokat a Magyar Államkincstár honlapján közzétett formanyomtatványok szerint kell elkészíteni](http://www.allamkincstar.gov.hu/kincstar/torzskonyv_nyomtatvanyok/2). A csatolt okiratok az előírt formátumban készültek.

A Magyar Államkincstár a kormányzati funkciók változását a törzskönyvi nyilvántartásban hivatalból módosította. Az alapító okirat módosításakor ezeket a változásokat szükséges az alapító okiraton is módosítani.

Az alapító okirat – az Nkt. 21.§ (3) bekezdés k) pontja szerint - kiegészítésre kerül az intézmény gazdálkodásával összefüggő jogosítványokra történő rendelkezéssel.

A Szombathelyi Maros Óvoda Módosító okirata az előterjesztés 2. számú, a módosításokkal egybeszerkesztett Alapító okirata az előterjesztés 3. számú mellékletét, a Szombathelyi Mesevár Óvoda Módosító okirata az előterjesztés 4. számú, a módosításokkal egységes szerkezetbe foglalt Alapító okirata az előterjesztés 5. számú mellékletét képezi.

Az Nkt. 84. § (9) bekezdése alapján a Szombathelyi Horvát Nemzetiségi Önkormányzat a feladatváltozásra tekintettel egyetértési jog gyakorlására jogosult. A nemzetiségi önkormányzat által hozott döntés a Közgyűlésen kerül ismertetésre.

**III.**

Szombathely Megyei Jogú Város Önkormányzata a „Családbarát, munkába állást segítő intézmények, közszolgáltatások fejlesztése” című , a TOP 6.2.1-15 kódszámú projekt keretében 2017. nyarától kilenc – Aréna Óvoda, Benczúr Óvoda, Gazdag Erzsi Óvoda, Mesevár Óvoda, Mocorgó Óvoda, Pipitér Óvoda, Szivárvány Óvoda, Vadvirág Óvoda és Weöres Sándor Óvoda - szombathelyi önkormányzati óvodában fog fejlesztéseket megvalósítani. A fejlesztések - kettő óvoda kivételével – az óvodák rendes nyári zárva tartási ideje alatt lezajlódnak, illetve nem zavarják az óvoda nyitva tartását. A Szombathelyi Aréna Óvoda és a Szombathelyi Benczúr Óvoda vonatkozásában szükséges a gyermekek átmeneti elhelyezéséről gondoskodni. Az Aréna Óvoda elhelyezését a 2017/2018-as nevelési évre, a Benczúr Óvoda elhelyezését 2017. augusztus hónapra kell biztosítani. Az óvodákat nem célszerű csoportonként más-más óvodába elhelyezni. A gyermekek átmeneti elhelyezésére, amennyiben a tárgyalások és szakhatósági engedélyek lehetővé teszik, a Brenner János Nevelési Központ által jelenleg nem használt, és korábban általános iskolaként funkcionált Szombathely, Petőfi S. u. 6. szám alatti ingatlan – az épület minimális átalakításával (festés, óvodai gyermekmosdók és WC-k elhelyezése) – alkalmas lenne. Levélben kértem Császár István Egyházmegyei Kormányzó úr elvi hozzájárulását, hogy a nevezett épületet térítésmentesen, a rezsiköltség megtérítése mellett az érintett két óvoda részére a felújítás időtartamára biztosítani szíveskedjen. Amennyiben a térítésmentes használtba adást az Egyházmegye nem tudja biztosítani, úgy a szükséges önkormányzati forrásra vonatkozó javaslatomat a Tisztelt Közgyűlés elé terjesztem. Emellett kérem a Tisztelt Közgyűlést hatalmazza fel a Gazdasági és Városstratégiai Bizottságot, hogy a Brenner János Nevelési Központban szükséges átalakítások műszaki tartalmát jóváhagyja, és az ehhez szükséges forrást a GAMESZ részére biztosítsa.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat jóváhagyni szíveskedjék.

**Szombathely, 2017. február „ ”**

 **/: Dr. Puskás Tivadar :/**

**I.**

**HATÁROZATI JAVASLAT**

**……../2017. (III.2.) Kgy. számú határozat**

1. Szombathely Megyei Jogú Város Közgyűlése a „Javaslat óvodák működésével összefüggő döntések meghozatalára” című előterjesztést megtárgyalta. A Közgyűlés az Országos Horvát Önkormányzattal a horvát nemzetiségi óvodai nevelésről kötendő feladatellátási megállapodást az előterjesztés 1. számú melléklete szerinti tartalommal jóváhagyja.
2. A Közgyűlés felhatalmazza a polgármestert az 1. pontban foglalt dokumentum aláírására.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 /a végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal /az 1. pont vonatkozásában/

 2017. március 30. /a 2. pont vonatkozásában/

**II.**

**HATÁROZATI JAVASLAT**

**……../2017. (III.2.) Kgy. számú határozat**

* + - 1. Szombathely Megyei Jogú Város Közgyűlése a „Javaslat óvodák működésével összefüggő döntések meghozatalára” című előterjesztést megtárgyalta ésa Szombathelyi Maros Óvoda Módosító okiratát az előterjesztés 2. számú, a módosításokkal egységes szerkezetbe foglalt Alapító okiratát az előterjesztés 3. számú melléklete szerinti tartalommal jóváhagyja.
			2. A Közgyűlés felhatalmazza a polgármestert és a jegyzőt az 1. pontban foglalt dokumentumok aláírására.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 /a végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal /az 1. pont vonatkozásában/

 2017. március 10. /a 2. pont vonatkozásában/

**III.**

**HATÁROZATI JAVASLAT**

**……../2017. (III.2.) Kgy. számú határozat**

1. Szombathely Megyei Jogú Város Közgyűlése a „Javaslat óvodák működésével összefüggő döntések meghozatalára” című előterjesztést megtárgyalta, és a Szombathelyi Mesevár Óvoda Módosító okiratát az előterjesztés 4. számú, a módosításokkal egységes szerkezetbe foglalt Alapító okiratát az előterjesztés 5. számú melléklete szerinti tartalommal jóváhagyja.
2. A Közgyűlés felhatalmazza a polgármestert és a jegyzőt az 1. pontban foglalt dokumentumok aláírására.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 /a végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal /az 1. pont vonatkozásában/

 2017. március 10. /a 2. pont vonatkozásában/

**IV.**

**HATÁROZATI JAVASLAT**

**……../2017. (III.2.) Kgy. számú határozat**

1. Szombathely Megyei Jogú Város Közgyűlése elhatározza, hogy a Szombathelyi Aréna Óvodát a 2017/2018. nevelési évben, a Szombathelyi Benczúr Óvodát 2017. augusztusában a Brenner János Nevelési Központ jelenleg üresen álló épületében (Szombathely, Petőfi S. u. 6.) helyezi el. A Közgyűlés felhatalmazza a polgármester, hogy a használatra vonatkozó megállapodást az Egyházmegyével térítésmentesen, kizárólagos rezsifizetési kötelezettséggel aláírja. Az Egyházmegye amennyiben az ingyenes használatot nem tudja biztosítani, a Közgyűlés felkéri a polgármestert, hogy a szükséges költségvetési forrásra vonatkozó javaslatát terjessze a Közgyűlés elé.
2. A Közgyűlés felhatalmazza a Gazdasági és Városstratégiai Bizottságot, hogy a Brenner János Nevelési Központban (Szombathely, Petőfi S. u. 6.) szükséges átalakítások műszaki tartalmát jóváhagyja, és az átalakításhoz szükséges forrást a Szombathelyi Köznevelési GAMESZ részére biztosítsa.
3. A Közgyűlés felkéri a Szombathelyi Köznevelési GAMESZ igazgatóját az átalakításhoz szükséges intézkedések megtételére.

**Felelős:** Dr. Puskás Tivadar polgármester

 Koczka Tibor alpolgármester

 Lendvai Ferenc, a Gazdasági és Városstratégiai Bizottság elnöke

 Dr. Károlyi Ákos jegyző

 /a végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője

 Imréné Erényi Katalin, a Szombathelyi Köznevelési GAMESZ igazgatója/

**Határidő:** azonnal